Author: NN_30
Last saved by: Goran Stojic

NAREDNE GODINE U NIŠU I ČETIRI NOVE AUTOČISTILICE

Za čistije puteve, trotoare i javne gradske površine!

*Gradsko veće je dalo saglasnost JKP  “Mediana” za podizanje kredita za nabavku 4 velike autočistilice  

*Kredit će se vraćati od sredstava koja je Grad Niš dužan ovom komunalnom preduzeću.

*Visina kredita je 633 hiljade evra, a očekuje se da autočistilice budu na raspolaganju početkom naredne godine

*Čistilice će, kako je objasnio direktor ovog javno komunalnog preduzeća, Dragoslav Pavlović, biti raspoređene po gradskim opštinama

Na sednici Gradskog veća, odobreno je zaduživanje Javno komunalnog poreduzeća „Mediana“ po osnovu kredita za nabavku nove opreme. Reč je o četiri velike autočistilice koje će se koristiti za čišćenje kolovoza, ali i trotoara i gradskih javnih površina.
Čistilice će, kako je objasnio direktor ovog javno komunalnog preduzeća, Dragoslav Pavlović, biti raspoređene po gradskim opštinama.
-Jednu veliku autočistilicu dodelićemo po jednoj  opštini, tako da će iduće godine, kada čistilice budu pristigle, pa u buduće, svaka gradska opština raspolagati sa po jednom autočistilicom koja će znatno ulepšati gradske javne površine u budućem periodu i smanjiti količinu otpada koji se nalazi na ulicama, istakao je direktor JKP „Mediana“, Dragoslav Pavlović.

Kredit će se vraćati iz sredstava koja Grad duguje „Mediani“, objašnjava on.
-Upravo su to dugovi koje grad duguje za redovne komunalne usluge, a koje je „Mediana“ godinama obavljala u gradu. Tu pričam i o uslugama održavanja zelenila, usluzi u vidu održavanja javne higijene u gradu. Dešavalo se i to da zbog redukovanih sredstava, nesolidnosti grada u prethodnom periodu, nije bilo moguće da se vraćaju sredstva JKP „Mediana“.
Napravljen je reprogram duga sa Gradom, s obzirom na to da je, prema rečima Pavlovića, Niš sada, u mogućnosti da plaća.
Prema reprogramu, grad na godišnjem nivou „Mediani“ vraća 87 miliona dinara. To će, kako je objašnjeno, biti i više nego dovoljno da se pokriju troškovi po kreditu koji će se vraćati u naredne tri godine.
J. M.
LEG:ČISTIĆE SE KOLOVOZI,TROTOARI,GRADSKE POVRŠINE:Dragoslav Pavlović
LEG:KREDIT ĆE SE VRAĆATI U NAREDNE TRI GODINE:četiri čistilice u četiri gradske opštine

(Projekat „Nišlije se uključuju u odlučivanje“ sufinansiran iz budžeta grada Niša)